बचपन में खींचते थे घर के दरवाजे, 2 साल प्रैक्टिस कर किया था वर्ल्ड रिकॉर्ड के लिए दावा
Madhya Pradesh Sagar Abhishek Choubey Create World Record In Italy. सागर के 54 किलो के अभिषेक चौबे ने इटली के मिलान शहर में 18 अप्रैल को शोल्डर ब्लेड से 1294 किलो वजनी गाड़ी खींचकर वर्ल्ड रिकॉर्ड बनाया है
सागर के 54 किलो के अभिषेक चौबे ने इटली के मिलान शहर में 18 अप्रैल को शोल्डर ब्लेड से 1294 किलो वजनी गाड़ी खींचकर वर्ल्ड रिकॉर्ड बनाया है। उन्होंने 2017 में बनाया खुद का ही रिकॉर्ड तोड़ा है। अभिषेक ने अपने हुनर और वर्ल्ड रिकॉर्ड तक पहुंचने के सफर की कहानी बताई।
अभिषेक ने कहा कि बात 2010 की है। मैं 12 साल का था। तभी से खुद को टीवी में देखना चाहता था। दोस्तों के साथ मैदान में खेलने जाता था। जहां मैं दोस्तों से शोल्डर ब्लेड पकड़ने का बोलता था और उन्हें खींचता था। घर आकर शोल्डर ब्लेड से घर के दरवाजे खोलता और बंद करता था। यह सब मेरे पापा देखा करते थे। उन्हें मुझमें अलग हुनर दिखा तो उन्होंने मुझे आगे बढ़ने के लिए मोटिवेट किया। मैंने करीब एक साल तक प्रैक्टिस की।
2011 में पहली बार बाइक को शोल्डर ब्लेड से खींचा। पहले एक बाइक, फिर दो और उसके बाद एक साथ तीन बाइक को खींचा। खुद को तैयार करने के बाद 2012 में मैंने गिनीज बुक ऑफ वर्ल्ड रिकॉर्ड के लिए दावा किया। उस समय मेरी उम्र 14 साल थी। उम्र के कारण मुझे रिकॉर्ड के लिए शामिल नहीं किया गया। इसके बाद मैंने 2017 में दोबारा दावा पेश किया। इस बार मुझे रिकॉर्ड के लिए शामिल किया गया। इसमें प्रदर्शन करते हुए 1070 किलोग्राम वजनी वाहन खींचकर मैंने विश्व रिकॉर्ड बनाया था। इसके बाद मैं रुका नहीं। लगातार प्रैक्टिस करता रहा। नतीजा अप्रैल में इटली के मिलान शहर में आयोजित शो में मैंने अपने ही वर्ल्ड रिकॉर्ड को तोड़ दिया।
इटली जाते समय एयरपोर्ट पर गुम गया था बैग
अभिषेक ने बताया कि इटली के प्रसिद्ध शो लो शो डि रिकॉर्ड (गिनीज बुक रिकॉर्ड का शो) में शामिल होने के लिए मेरे पास वीजा नहीं था। मैंने दूतावास और शो के आयोजकों से बात की। तब मुझे 7 दिन के अंदर वीजा मिला। मैं इटली पहुंचा तो मेरा बैग नहीं मिला। बैग मैं वुडन ब्लॉक समेत अन्य जरूरी सामान था। बैग गुम जाने के कारण मुझे वहां शो की तैयारी करने में काफी परेशानियों का सामना करना पड़ा। वहां मुझे नया वुडन ब्लॉक बनाकर दिया गया, जो ठीक नहीं था, लेकिन फिर भी मैंने 1294 किलो वजनी वाहन को खींचकर रिकॉर्ड बनाया है।
बी. कॉम तक की पढ़ाई, अब प्रतियोगी परीक्षा की तैयारी
अभिषेक चौबे ने डॉ. हरिसिंह गौर यूनिवर्सिटी से बी. कॉम तक पढ़ाई की है। वे इस समय प्रतियोगी परीक्षाओं की तैयारी कर रहे हैं। अभिषेक ने बताया कि शोल्डर ब्लेड से वजन खींचने के लिए मुझे अपनी बॉडी को मेंटेन करके रखना पड़ता है। मैं अपना वजन और मसल नहीं बढ़ा सकता हूं। यदि वजन और मसल बढ़ी तो शोल्डर ब्लेड की पकड़ कमजोर पड़ेगी और वजन नहीं खींच पाऊंगा। इस समय मेरा वजन 54 किलो है।
पिता हैं रिटायर्ड सरकारी कर्मचारी
अभिषेक ने बताया कि उनके घर में पांच सदस्य हैं। पिता अवधेश चौबे डॉ. हरिसिंह गौर यूनिवर्सिटी के रिटायर्ड कर्मचारी हैं। मां गृहिणी हैं। घर में भाई, भाभी और एक भतीजा है। वे अपना खर्च चलाने के लिए इलेक्ट्रॉनिक्स सामान की ऑनलाइन बिक्री करते हैं। अभिषेक ने कहा कि वे सरकारी नौकरी करना चाहते हैं। जिसकी तैयारी कर रहे हैं। वहीं, शोल्डर ब्लेड से वजन खींचने की विधा में वे लो शो डि रिकॉर्ड शो में अगले साल भी जाना चाहते हैं और अपने ही रिकॉर्ड को तोड़कर नया रिकॉर्ड बनाना चाहते हैं।
54 किलो के अभिषेक ने 1294 किलो वजन खींच बनाया है रिकॉर्ड
अभिषेक चौबे उम्र 25 साल निवासी राजीव नगर तिली वार्ड अप्रैल माह में इटली के मिलान शहर में लो शो डि रिकॉर्ड शो (गिनीज वर्ल्ड रिकॉर्ड का शो) में शामिल हुए थे। जहां अभिषेक ने 1294 किलोग्राम की गाड़ी को शोल्डर ब्लेड से 15 फीट से अधिक दूरी तक खींचकर नया विश्व रिकॉर्ड बनाया है। इस शो में भारत से अभिषेक के अलावा पाकिस्तान, इंग्लैंड, अमेरिका, स्पेन, अर्जेंटीना, रोमानिया, जापान, इटली समेत देशों से सबसे बेहतरीन रिकॉर्ड होल्डर्स शामिल हुए थे।
अभिषेक के पिछले रिकॉर्ड
